Per Larsen (KF), 2025-02-21:
Tak for det, formand.
Jeg vil indledningsvis tilkendegive, at vi i Det Konservative Folkeparti er modstandere af lovforslaget om at permanentgøre forsøgsordningen med anvendelse af medicinsk cannabis, simpelt hen fordi det er for useriøst, at ministeren og forligspartierne ikke har lyttet til alle de advarsler, der løber ind.
Der er jo ingen konkret evidens.
Der er ingen korrekt vejledning, som bygger på fakta.
Og man har ikke tilvejebragt den viden, som der efterspørges rundtomkring, selv om man har haft en forsøgsordning, der er løbet siden 2018.
Nu kaster man sig så ud i en permanentgørelse af ordningen på et meget løst og usikkert grundlag, uden at konsekvenserne er blevet belyst.
Man kan jo bare dykke ned i høringssvarene for at få vished for, at regeringen og forligspartierne er på afveje.
Danske Regioner skriver: »at hverken den tidligere forsøgsordning eller den planlagte permanente ordning med medicinsk cannabis bunder i faglig evidens.
Eventuel brug af cannabisholdige produkter bør ske gennem godkendte lægemidler, evt. magistrelle præparater.
Den begrænsede evidens for medicinsk cannabis kan have konsekvenser for patientsikkerheden og stiller patienterne der behandles med medicinsk cannabis ulige i forhold til andre patienter, der behandles med medicinske præparater, da der ikke stilles krav til dokumentation af klinisk effekt og bivirkninger, som det ellers er tilfældet med godkendelse af lægemidler.«
Dansk Selskab for Almen Medicin har »gentagne gange påpeget væsentlige problemer ved forsøgsordningen, og vi beklager, at disse fortsat ikke er blevet adresseret.
Myndighederne har ganske enkelt ikke udnyttet forsøgsperioden til at gennemføre nødvendige undersøgelser såsom dosefinding-studier, sikkerhedsstudier og langtidsstudier, og dét på trods af at Danmark har en internationalt anerkendt position inden for klinisk forskning og lægemidler.
Det er for DSAM uforståeligt, at vi i Danmark ikke har formået at stille de mest basale videnskabelige krav til forsøgsordningen med medicinsk cannabis.
Danske Patienter problematiserer det jo også: »Hvis ordningen for alvor skal blive til gavn for patienterne, kræver det først og fremmest en bedre behandlingsvejledning til lægerne.
Patienter oplever i dag, at deres læge ikke ønsker dialog om brugen af medicinsk cannabis, formentlig fordi deres faglige grundlag herfor er for begrænset.«
Videre problematiserer Danske Patienter også kørselsforbuddet for patienter, der indtager medicinsk cannabis på recept.
Det næste høringsvar er så fra Lægeforeningen, og det kan man også lige dykke ned i: »Helt overordnet har Lægeforeningen ved flere lejligheder tilkendegivet, at vi ikke kan støtte op om forsøgsordningen om medicinsk cannabis, da evidensen for virkning og sikkerhed er begrænset og i de fleste tilfælde utilstrækkelig.
Lægeforeningen har også noteret sig, at det fremgår af evalueringen af ordningen, at Lægemiddelstyrelsen er af den opfattelse, at der ikke er publiceret ny banebrydende evidens.
Da Lægeforeningen er af den opfattelse, at det er en viden, som er nødvendig for, at behandling af patienterne kan ske ud fra et styrket fagligt grundlag, kan Lægeforeningen ikke støtte op om forslaget om at gøre ordningen permanent.
« Dansk Selskab for Palliativ Medicin »har tidligere udtalt bekymringer over at alle kan ordinere medicinsk cannabis til smerteindikation, idet der mangler evidens for smerteindikation og om mulig positiv effekt overstiger risikofaktorer og bivirkninger.
Der mangler fortsat en vejledning, som tilgodeser bivirkninger og afhængighed«.
Altså, i Det Konservative Folkeparti lytter vi til faglighed og til dem, der skal håndtere cannabis ude hos patienterne.
Jeg forstår simpelt hen ikke, at man tilsidesætter Lægemiddelstyrelsen, de faglige selskaber, Lægeforeningen og andre sundhedsfaglige, som arbejder professionelt med tingene.
Så er der også signalværdien, som jeg synes er ganske uheldig.
TV 2 Kosmopol har for nylig publiceret, at de har været ude hos en, som ville åbne en café for brugere af medicinsk cannabis.
De møder ham med en joint i hånden.
Vi møder ham på fortovet i Studiestrædet i Københavns indre by.
Selvfølgelig har han en joint i hånden.
Han har et kælenavn; det er Cutter.
Han kæmper en årelang kamp for legalisering af cannabis i Danmark, og til marts er han og en lille gruppe af aktivister klar til at slå døren op for det, der formentlig er Danmarks første klub og værested for mennesker, der via deres læge har en recept, som giver dem mulighed for at købe cannabis.
Vi kommer ikke til at lægge hindringer i vejen for industrien i forhold til at producere det.
Det kræver så nok, at vi måske skal have splittet lovforslaget op i to.
Ellers vil jeg bare til slut sige, at jeg synes også, det er ganske problematisk, at man påfører mennesker med smerter en stor økonomisk omkostning, som de kunne jo have fået dækket på anden vis, hvis det var sådan, at man havde sikret dem en ordentlig smertelindring.